**Uvod**

Ta *Predštudija* je nastala v okviru omrežja [E-učenje in e-izobraževanje seniorjev](http://eregion.eu/seniors-elearning-eeducation/): sodelovanje patronažnih služb, izobraževalnih zavodov, knjižnic in socialnih centrov. Omrežje je bilo vzpostavljeno 1. oktobra 2021 ob [Mednarodnem dnevu starejših oseb](https://en.wikipedia.org/wiki/International_Day_of_Older_Persons). Izhaja iz spoznanj in izkušenj dveh obsežnejših raziskovalno-razvojnih prizadevanj v Sloveniji: razvijanja čezmejne e-regije v letih 2010-2017 in priprave *Kažipota e-storitev za seniorje 55*+ v letih 2018-2021. Podatki o članih omrežja so objavljeni na spletni strani.

*Slovenska Medobčinska pobuda: Čezmejno e-sodelovanje v e-regiji (*[Inter-Municipality Initiative: Cross-border eCollaboration in the eRegion](http://eregion.eu/Initiative)) je bila sprožena s sestankom v februarju leta 2011 ([10.2.2011 Initiative Meeting, 1st Meeting](http://eregion.eu/first-meeting-on-february-10-2011/), Rectorate, University of Maribor). Podlaga so bila spoznanja o nujnosti pospešitve e-sodelovanja v regiji sosednjih držav. Da je to potrebno, se je pokazalo na vrsti sestankov, seminarjev, delavnic in konferenc v desetih letih (2000-2010). Prvi sestanek pobude je organiziral [Dr. Marko Marhl, redni profesor](https://pef.um.si/en/kontakt/red-prof-dr-marko-marhl/), tedanji prorektor za mednarodno in meduniverzitetno sodelovanje Univerze v Mariboru. Drugi sestanek je bil v aprilu na Mestni občini Novo mesto, tretji je bil v juniju na Rektoratu Primorke univerze in četrti v septembru v Ljubljani. Slednji je potrdil, da je velika potreba po organiziranju čezmejnega sodelovanja z izrabljanjem interneta, kar je pokazala tudi aktivna udeležba veleposlanikov sosednjih držav na tem sestanku. Ta, četrti pripravljalni sestanek pobude je bil kasneje poimenovan *Prva konferenca Podonavske e-regije* ([20.9.2011 The 1st Danube eRegion Conference, Ljubljana](http://eregion.eu/conferences/derc-2011/derc-2011-program/)).

Sledilo je pet letnih mednarodnih konferenc o razvijanju e-regije ([The 6th eRegions Conference 2016: Cross-border eSolutions & eServices Prototypes Development](http://eregion.eu/conferences/derc-2016/derc-2016-program/). Castle Jable, Mengeš). V letih 2010-2020 je slovenka pobuda organizirala veliko mednarodnih dogodkov in izvedla vrsto akcij čezmejnega e-sodelovanja. Povezave so objavljene na [Links to actions in Slovenia](http://eregion.eu/slovenia-professors-emeriti/)**.**

Ideja za izdajo slovenskega *Kažipota e-storitev za seniorje 55+* je dozorela na posvetovanju *Zagotavljanje e-storitev za seniorje 55+* v septembru 2018 ([eServices Provision for the Elderly 55+ Consultation in Ljubljana](http://eregion.eu/12-9-2018-eservices-provision-elderly-55-consultation-ljubljana)). Vzpostavljena je bila delovna skupina, katere člani so na mesečnih sestankih od oktobra 2018 do marca 2019 razpravljali o tem, kako v Slovenijo prenesti izkušnje z izdajanjem *Kažipota* (ang. Guide) v drugih državah. Kot zelo uporabne so se izkazale [izkušnje v Kanadi](https://www.publications.gov.on.ca/browse-catalogues/guide-for-seniors-programs-services).

Rezultati dela skupine so bili predstavljeni na mednarodnem posvetovanju *Zagotavljanje e-storitev seniorjem 55+ v e-regiji*, ki je bilo v Škofji Loki 9. aprila 2019 ([eServices Provision for the Seniors 55+ in the Cross-border eRegion Consultation](http://eregion.eu/9-4-2019-eservices-provision-seniors-55-cross-border-eregion-consultation/)). Predstavljen je bil prvi *Kažipot* kot [prototip](http://eregion.eu/initiative/prototypes/), ki je bil tiskan v nakladi 500 izvodov v slovenskem jeziku in objavljen na spletu v slovenskem in angleškem jeziku ([Seniors Services Guide 55+ in Slovenia](http://eregion.eu/seniors-eservices-guide-55-slovenia/)). V podnaslovu je bilo poudarjeno, da je *Kažipot* namenjen odraslim otrokom 55+, ki skrbijo za starše 75+.

V oktobru 2021 sta bila na spletni strani objavljena *Kažipot* organizacij v Mestni občini Slovenj Gradec in Občini Mislinja ([**Kažipot e-storitev za seniorje 55+, september 2021 – Zdravstveni dom Slovenj Gradec**](https://zd-sg.si/wp-content/uploads/2021/11/kazipot-zdsg-2021-5-zaWEB.pdf)**)** in *Kažipot* organizacij v Občinah Mirna, Mokronog-Trebelno, Šentrupert in Trebnje ([**Kažipot e-storitev za seniorje 55+, september 2021 – Zdravstveni dom Trebnje**](https://zd-tr.si/images/kazipot-zdtrebnje-2021-5a-zaWEB.pdf)).

Izkušnje triletnega sodelovanja z mnogimi organizacijami, ki jih zanima *Kažipot*, so prispevale k spoznanju, da imamo problem. Mnogi seniorji, ki sicer vse več uporabljajo informacijsko tehnologijo (osebni računalnik, tablico, pameten telefon), niso zadosti usposobljeni za uporabo e-storitev. To je velik [svetovni problem](https://unece.org/policy-briefs). Kajti vse več je stvari, ki jih je mogoče opraviti tudi prek interneta, pa mnogi, ki imajo dostop do interneta, tega žal ne znajo. Vse več pa je storitev, do katerih je mogoče priti samo prek interneta. Zato narašča skrb, da bi mnogi seniorji lahko ostali vse bolj [odrezani od okolja in izključeni](https://www.aarp.org/about-aarp/info-2021/oats-senior-planet.html) iz vse bolj digitalizirane družbe.

Da bi seniorji lahko uporabljali e-storitve, se morajo usposobiti za uporabo e-storitev, ki so objavljene na zelo različnih spletnih straneh mnogih organizacij. To pa je bolj zahtevno kot zgolj znati uporabljati računalnik, tablico ali dober mobilni telefon za e-pošto. Računalniška pismenost je le prva stopnja za osvajanje pismenosti za uporabo e-storitev. Pri tem imajo veliko vlogo ponudniki e-storitev, ki edini lahko zagotovijo, da bodo njihove spletne strani po obliki čim bolj podobne, enostavne za uporabo in prilagojene potrebam in zmožnostim seniorjev.

Odpirajo se vprašanja, kako seniorjem pomagati, da bi postali [e-seniorji](http://eregion.eu/eseniors-55-rose-valley-ljubljana-network/). To so tisti seniorji, ki so usposobljeni za uporabo spletnih storitev, ki jih pogosto uporabljajo. Za tako usposabljanje so potrebni izobraževalni programi, ki vključujejo praktično delo z e-tehnologijo, kakršno ima senior sicer na voljo v svojem domačem okolju. Blizu mora biti oseba, ki seniorju lahko pomaga tedaj, ko ima neko težavo pri uporabi tehnologije. Uresničitev tega je zahteven dolgoročen proces, ki pa je najbrž ključ do digitalizirane družbe, v kateri bodo seniorji enakopravni uporabniki e-storitev.

Delovanje tega omrežja za usposabljanje seniorjev za uporabo e-storitev je usmerjeno v spodbujanje e-sodelovanja patronažnih služb, izobraževalnih zavodov, knjižnic in socialnih centrov ter izmenjavanje izkušenj. Patronažne sestre, ki so organizirane v zdravstvenem domu, vstopajo v domove starejših in imajo z njimi vzpostavljene dobre odnose. Pogosto so naprošene, da pomagajo pri uporabi interneta. Sodelujejo šole, ki izvajajo program prostovoljstva, in izobraževalni zavodi za področje varovanje zdravja in zdravstva. Sodelavci socialnega centra so dragocen vir podatkov o tem, kateri seniorji rabijo pomoč pri uporabi e-storitev. Koristno je sodelovanje zavodov, ki izobražujejo na področju informatike. Celotno prizadevanje vključuje zamisel [vseživljenjskega učenja](https://sl.wikipedia.org/wiki/Vse%C5%BEivljenjsko_u%C4%8Denje), v katerem imajo e-knjižnice veliko vlogo. Omrežje si prizadeva izrabiti dostopnost do hitrega interneta širom po Sloveniji. Ta je k sreči na voljo zaradi naložb države in občin v optična omrežja.

To *Predštudijo* ([Feasibility Study](https://en.wikipedia.org/wiki/Feasibility_study)) smo opravili, da bi ugotovili, kako se lotiti problema: *Seniorji niso zadosti usposobljeni za uporabo e-storitev*. Z njo smo zbrali seznam potrebnih akcij, ki jih predlagamo za razpravo ter dopolnitev in v spodbudo za e-sodelovanje pri izvedbi konkretnih akcij za iskanje skupnih e-rešitev.

 Avtorji prispevkov, ki so zbrani v *Predštudiji,* se zahvaljujemo vsem, ki so nam pomagali zbrati podatke, osvetliti problematiko in nakazali možne rešitve. Priporočamo se jim za e-sodelovanje v akcijah, ki jih bo treba izvesti.

Predštudija je objavljena 10. februarja 2022 ob 12-letnici vzpostavitve slovenske *[Medobčinske pobude: Čezmejno e-sodelovanje v e-regiji](http://eregion.eu/)*.

Dr. Jože Gričar, urednik